Mooiste kuns met ŉ tikmasjien!James Cook (Foto: James Cook Artwork/Facebook) James Cook sit rustig by sy lessenaar, met slegs die geklik-klak van sy tikmasjien. Terwyl hy werk, begin ŉ portret van ŉ seun vorm aanneem. Van Hollywood-ster Tom Hanks tot die London Eye omskep dié kunstenaar letters en simbole in kuns en hy trek al hoe meer aandag. Cook (25) skep sy kuns in ŉ ateljee in Londen, omring deur tikmasjiene en kunswerke. Hy het in 2014 met die tikmasjien-kuns begin toe hy kuns studeer het en op ŉ kunstenaar uit die 1920’s afgekom het wat soortgelyke werk vervaardig het. Hy het aanvanklik gedink die idee is “onmoontlik”, totdat hy dit self probeer het. “Dit was bloot uit nuuskierigheid dat ek toe vir myself ŉ tikmasjien gaan kry het,” het hy aan AFP gesê. “Sedert 2014 het ek stadigaan begin leer hoe om tekeninge te maak.” Cook het aanvanklik gedink dit sal makliker wees om geboue uit te beeld danksy die reguit lyne en omdat dit maklik sal wees om van links na regs met ŉ tikmasjien te beweeg. “Ek kon nie mense se gesigte geteken het voor ek met die tikmasjien-kuns begin het nie,” voeg hy by. “Trouens, ek teken mense waarskynlik baie beter op ŉ tikmasjien as met my vry hand met ŉ pen of ŉ potlood.” Cook wou dit nooit ŉ loopbaan maak nie en het argitektuur studeer, maar belangstelling aanlyn het hom aangemoedig om dit verder na te jaag. Mense het selfs tikmasjiene aan Cook geskenk omdat hy vir dié masjiene “ŉ tweede lewe” gee. (Foto: James Cook Artwork/Facebook) Hy verduidelik hoe hy die @-simbool, syfers en letters, insluitend “W” en “P” gebruik om die sketse te maak. Vir ŉ portret gebruik hy die [-simbool om die kromming van die oog se pupille na te maak. Vir kleur op die vel gebruik hy die @-simbool “omdat dit ŉ groot oppervlak-area het”. “Voor die uitvinding van Microsoft Word en die res is dít wat ons gebruik het om briewe mee te tik,” sê David Asante, wat as ŉ IT-ingenieur by ŉ hospitaal werk. “Dat hy dit in kuns kan omskep, is verstommend.” Cook sê dit is “baie bevredigend” om ŉ “beperkte” medium te gebruik. Kleiner tekeninge neem hom vier tot vyf dae, maar groter portrette neem baie langer om te voltooi. Panoramiese werke – wat sy aan sy aan mekaar geheg word, neem tussen twee weke tot ŉ maand om te voltooi. Hy hou van Julie tot Augustus ŉ uitstalling by die Wonky Wheel Gallery in Essex en The Moot Hall in Maldon in die Verenigde Koninkryk. Besoekers sal hier ook hul eie tikmasjien-kunswerke kan vervaardig. Cook hoop ook om ŉ Guinness-wêreldrekord in te palm vir die grootste tikmasjien-tekening ooit. Hy sê dit word nooit makliker om die kuns te skep nie. “Dit is altyd ŉ uitdaging.” Klik hier om sy Facebook-blad te volg James Cook (Foto: James Cook Artwork/Facebook)